बहुधा यह भ्रम पैदा होता है कि लघुकथा में कथ्य और पात्र का आसतन चरित्र एक सा लगता है पर मुझे लगता है कि भविष्य में नए पात्रों का संकट नहीं रहेगा। समय परिवर्तनशील है। यही परिवर्तनशीलता उसे नई घटनाओं, नये पात्रों, नयी मन–स्थितियों, नयी दृष्टियों, नये कथ्यों, नये विषयों से समृद्ध बनाएगी। मैं यहाँ पर सुकेश साहनी की कुछ लघुकथाओं की ओर ध्यान ले जाना चाहूँगा (जो ई–मेल, इंटरनेट आदि पर केंद्रित और सशक्त लघुकथाएँ कही जा सकती हैं) जहाँ आप तकनीकी विषयों,प्रसंगों पर की ऐसी लघुकथाओं से रूबरु हो सकते हैं जिसकी कल्पना शायद ही प्रेमचंद कर सकते थे या दास्तोवस्की। तो कहने का आशय यही कि एक समर्पित लघुकथाकार को विषयवस्तु का संकट कभी भी नहीं रहेगा। हाँ, हमें अपनी दृष्टि को पारंपरिक विषयों के इमेज से बचाते हुए और अधिक बृहत्तर बनाना होगा। यूँ भी इक्कीसवीं सदी की गंभीर चुनौतियों में जिस तरह हम बाजार, वैश्वीकरण, उदारीकरण, अदृश्य उपनिवेशीकरण और उससे जुड़ी तकनीकियों को देख रहे हैं। कथित और आरोपित उत्तर आधुनिकता के विचारों के गंदे नाले में बहकर ‘‘कुछ भी निश्चित नहीं’’ जैसे विचारों को स्वीकारने के लिए मनुष्य को बरगला रहे हैं यह ज़रूरी है कि वहाँ लघुकथाकर गंभीरता से प्रवेश कर सकता है। यहाँ वह नये समय में अपने सरोकारों को भी ढूँढ सकता है और लघुकथा की सिद्धि को भी चरितार्थ कर सकता है।और हम ऐसा कर सके तो कोई दो मत नहीं कि लघुकथा कविता की तरह पाठक और समाज में अपनी विश्वसनीय सहकारिता दर्ज करा सकती है।